Document ID: 31996R1831

31996R1831
L 243/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1831/96 AL COMISIEI
din 23 septembrie 1996
privind deschiderea și modul de gestionare a contingentelor tarifare comunitare obligatorii prin Acordul GATT la anumite fructe și legume și produse transformate pe bază de fructe și legume începând cu anul 1996
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1095/96 al Consiliului din 18 iunie 1996 privind punerea în aplicare a concesiunilor stabilite în lista CXL întocmită ca urmare a încheierii negocierilor prevăzute la articolul XXIV:6 din GATT (1), în special articolul 1 alineatul (1),
având în vedere Regulamentul (CEE) nr. 1035/72 al Consiliului din 18 mai 1972 privind organizarea comună a piețelor în sectorul fructelor și legumelor (2), astfel cum a fost modificat ultima dată prin Regulamentul (CE) nr. 1363/95 al Comisiei (3), în special articolul 25 alineatul (1),
având în vedere Regulamentul (CEE) nr. 426/86 al Consiliului din 24 februarie 1986 privind organizarea comună a pieței în sectorul produselor transformate pe bază de fructe și legume (4), astfel cum a fost modificat ultima dată prin Regulamentul (CE) nr. 2314/95 al Comisiei (5), în special articolul 12 alineatul (1),
având în vedere Regulamentul (CE) nr. 3093/95 al Consiliului din 22 decembrie 1995 de stabilire a ratei drepturilor vamale care vor fi aplicate de Comunitate ca urmare a negocierilor din cadrul GATT articolul XXIV:6 purtate după aderarea Austriei, Finlandei și Suediei la Uniunea Europeană (6), în special articolul 5,
întrucât Comunitatea s-a angajat, în cadrul Organizației Mondiale a Comerțului, să deschidă, în anumite condiții, contingentele tarifare comunitare cu drepturi reduse pentru unele fructe și legume și produse din fructe și legume procesate;
întrucât, conform obligațiilor sale internaționale, Comunitatea are datoria să deschidă contingentele tarifare comunitare pentru produsele cuprinse în listele din anexele la prezentul regulament; întrucât accesul continuu și egal la aceste contingente ar trebui să fie disponibil tuturor importatorilor comunitari, iar ratele specificate ale contingentelor ar trebui aplicate fără întrerupere tuturor importurilor de produse în cauză în toate statele membre până la epuizarea contingentelor; întrucât acest lucru nu trebuie să împiedice autorizarea statelor membre, în scopul gestionării comune eficiente a contingentelor, de a extrage din aceste contingente cantitățile corespunzătoare importurilor efective; întrucât acest mod de lucru necesită o strânsă cooperare între statele membre și Comisie, care trebuie să poată monitoriza situația contingentelor și epuizarea acestora și să informeze statele membre în consecință;
întrucât contingentele tarifare prevăzute în acordurile menționate anterior urmează să fie deschise din anul 1996; întrucât este de asemenea necesar să se stabilească anumite cerințe specifice de calificare pentru avantajele oferite de contingentele tarifare specificate în anexele la prezentul regulament;
întrucât, prin Regulamentul (CE) nr. 858/96 (7), Comisia a deschis o parte din contingentele tarifare comunitare obligatorii prin Acordul GATT; întrucât, în scopul clarității și simplificării, toate contingentele tarifare pentru fructe și legume și pentru produsele transformate pe bază de fructe și legume ar trebui grupate în prezentul regulament; întrucât, prin urmare, Regulamentul (CE) nr. 858/96 ar trebui abrogat;
întrucât Comitetele de gestionare a fructelor și a produselor transformate pe bază de fructe și legume nu și-au dat avizul în intervalul stabilit de președinții lor,
ADOPTĂ PREZENTUL REGULAMENT:
Articolul 1
(1) Reducerile tarifare la produsele cuprinse în listele prezentate în anexele la prezentul regulament se acordă anual prin intermediul contingentelor tarifare comunitare deschise pentru perioadele specificate în anexe.
(2) Se aplică următoarele drepturi vamale contingentelor tarifare prevăzute la alineatul (1):
-
pentru produsele cuprinse în listele din anexele I și II: drepturile vamale indicate în aceste anexe;
-
pentru produsele cuprinse în listele din anexa III: drepturile ad valorem indicate în această anexă, precum și, dacă este cazul, drepturile specifice prevăzute în Tariful Vamal Comun al Comunităților Europene.
(3) Intrarea sub incidența contingentelor tarifare specificate în anexa II necesită prezentarea, în sprijinul declarației de intrare în liberă circulație, a unui certificat de autenticitate în conformitate cu unul din modelele din anexa IIa, eliberat de autoritățile competente din țara de origine, așa cum se arată în anexa IIb, care să declare că produsele posedă caracteristicile specifice indicate în anexa II.
În cazul sucului de portocale concentrat, prezentarea unui certificat de autenticitate poate fi înlocuită de prezentarea la Comisie, înaintea efectuării importului, a unui atestat general eliberat de autoritatea competentă din țara de origine care să confirme că sucul de portocale concentrat produs în acea țară nu conține suc de portocale roșii. Comisia informează apoi statele membre, astfel încât acestea să-și poată informa propriile servicii vamale. De asemenea, această informație este publicată în seria C a Jurnalului Oficial al Comunităților Europene.
Articolul 2
(1) Comisia ia toate măsurile administrative pe care le consideră necesare în vederea unui control eficient al contingentelor prevăzute la articolul 1.
(2) Dacă un importator prezintă într-un stat membru o declarație de intrare în liberă circulație cuprinzând cererea de a beneficia de contingentul tarifar pentru un produs cuprins în prezentul regulament, iar declarația respectivă a fost aprobată de autoritățile vamale, statul membru trebuie să notifice Comisiei intenția sa de a scădea cantitatea de care are nevoie din volumul contingentului.
Cererile de scădere care prezintă data aprobării declarațiilor trebuie trimise Comisiei fără întârziere.
Comisia trebuie să acorde scăderile în ordinea datei la care au fost aprobate declarațiile de intrare în liberă circulație de către autoritățile vamale din statele membre, cu condiția ca soldul contingentar să permită acest lucru.
(3) Dacă un stat membru nu utilizează cantitățile scăzute, acesta trebuie să le introducă înapoi în soldul contingentului cât mai repede posibil.
(4) În cazul în care cantitățile solicitate sunt mai mari decât soldul contingentar, alocația se va face pro rata conform cererilor. Statele membre trebuie informate asupra scăderilor efectuate.
Articolul 3
Statele membre și Comisia trebuie să coopereze strâns pentru a asigura respectarea prezentului regulament.
Articolul 4
Statele membre trebuie să asigure un acces continuu și egal al importatorilor la contingentele tarifare în măsura permisă de solduri.
Articolul 5
Prezentul regulament abrogă Regulamentul (CE) nr. 858/96.
Articolul 6
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament se aplică de la data de 1 ianuarie 1996.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 septembrie 1996.

Labels: 3
17